P6_TA(2005)0369

Vojvodina

Europa-Parlamentets beslutning om beskyttelse af multietniciteten i Vojvodina

Europa-Parlamentet,

- der henviser til sin beslutning af 16. september 2004 om chikane mod mindretal i Vojvodina [1],

- der henviser til rapporten af 2. marts 2005 om en undersøgelsesrejse udført af dets ad hoc-delegation til Vojvodina og Belgrad,

- der henviser til Kommissionens meddelelse af 12. april 2005 om Serbien og Montenegros fremskridt i forberedelserne til forhandlingen af en stabiliserings- og associeringsaftale med Den Europæiske Union (KOM(2005)0476),

- der henviser til forretningsordenens artikel 115, stk. 5,

A. der henviser til, at EU og dets medlemsstater har fremmet demokratisering og respekt for menneskerettigheder og mindretalsrettigheder i Republikken Serbien og Statsforbundet Serbien og Montenegro,

B. der henviser til, at der fortsat rapporteres om krænkelser af menneskerettighederne og mindretalsrettighederne fra såvel politisk hold som civilsamfundet, herunder chikane og fysiske overgreb mod ikke-etniske serbere og trusler mod etnisk ungarske politiske ledere,

C. der henviser til, at Serbiens centrale og lokale myndigheder i de senere år ikke har forbedret respekten for menneskerettigheder og mindretalsrettigheder og ikke har draget gerningsmændene bag voldelige handlinger og chikane til ansvar,

D. der henviser til, at både dets beslutning af 16. september 2004 og undersøgelsesrejsen har haft en positiv indvirkning på situationen i Vojvodina,

E. der henviser til, at der ikke er nogen virkelige fremskridt med hensyn til at vende udviklingen til det bedre, hvad angår de nationale og etniske mindretals levevilkår i Vojvodina, hvilket bringer deres fremtid i regionen i fare, eller med hensyn til at lette deres adgang til uddannelse og deres repræsentation i den offentlige administration, retsvæsen og politi eller sikre deres adgang til retfærdig rettergang og institutionerne i en stat baseret på retsstatsprincipperne,

F. der henviser til, at den serbiske regering har forsømt at oprette to udvalg, der skal beskæftige sig med henholdsvis enkeltstående etnisk motiverede hændelser og forholdet mellem de etniske grupper generelt, og dermed ikke har efterkommet Kostunicas erklæringer fra september 2004,

G. der henviser til, at Statsforbundet Serbien og Montenegro er bundet af internationale og europæiske konventioner om menneskerettigheder og skal sikre den fuldstændige gennemførelse af disse konventioner som en forudsætning for, at der kan gøres yderligere fremskridt i retning af integration i EU,

1. udtrykker sin dybe bekymring over de gentagne brud på menneskerettighederne og manglen på lov og orden i Vojvodina-provinsen;

2. opfordrer myndighederne i Republikken Serbien og Statsforbundet Serbien og Montenegro til at anerkende disse voldshandlinger som kriminelle handlinger, der er i strid med gældende lovgivning, og fastholder betydningen af omgående og effektiv handling, med henblik på at forhindre gentagelser af sådanne hændelser og sikre, at de ikke går ustraffet hen,

3. agter at fortsætte sin overvågning af situationen i Vojvodina, navnlig med hensyn til indholdet og principperne i stabiliserings- og associeringsaftalen, idet det kræver regelmæssige høringer med Kommissionen og Rådet under denne proces;

4. Støtter det initiativ, som blev taget af Den Interparlamentariske Delegation for Forbindelserne med Landene i Sydøsteuropa, til en offentlig høring om mindretalssituationen og den politiske situation i Vojvodina;

5. bekræfter atter sin vilje til at bruge sine budgetbeføjelser til både at støtte og lægge pres på Serbien-Montenegro med henblik på at fremme respekten for de grundlæggende menneskerettigheder og frihedsrettigheder, herunder mindretalsrettighederne;

6. opfordrer myndighederne i Republikken Serbien og Statsforbundet Serbien og Montenegro til at genindføre det selvstyre, som Vojvodina havde ind til 1990, og til at genindføre Vojvodinas regionale parlaments reelle beføjelser på området for uddannelse og medier for at gøre det regionale parlament i stand til at udvikle passende politikker i denne multietniske region;

7. opfordrer indtrængende Kommissionen og Rådet og den Høje Repræsentant for den fælles udenrigs- og sikkerhedspolitik til nøje at overvåge udviklingen i Vojvodina, idet de i højere grad retter opmærksomheden mod de store sikkerhedsrisici, som forfølgelsen af mindretallene i Vojvodina udgør, og opfordrer derfor til, at der udsendes EU-observatører (EUMM) til provinsen;

8. minder Statsforbundet Serbien og Montenegros regeringer og Serbiens regering om, at principperne om frihed, demokrati, respekt for menneskerettighederne og de grundlæggende frihedsrettigheder og grundelementerne i stabiliserings- og associeringsprocessen samt retsstatsprincipperne er en forudsætning for Parlamentets samstemmende udtalelse til indgåelse af en stabiliserings- og associeringsaftale og ethvert kommende partnerskab med Den Europæiske Union generelt;

9. pålægger sin formand at sende denne beslutning til Rådet, og den Høje Repræsentant for den fælles udenrigs- og sikkerhedspolitik, Kommissionen, Serbiens regering og Statsforbundet Serbien og Montenegros regering samt myndighederne i Vojvodina.

[1] EUT C 140 E af 9.6.2005, s. 163.

--------------------------------------------------